Fietsry vir erfenis: Geselskap groeiOom Jakkie van der Colff (80) trap graag fiets vir ‘n goeie doel. (Foto: Verskaf) Die bekende fietsryer oom Jakkie van der Colff se fietsrygeselskap hou net aan groei. Dit het die Voortrekkers destyds maande geneem om met hul ossewaens oor die Drakensberg te trek. Oom Jakkie, soos hy bekendstaan, beoog om nou sy eie roete van Pretoria tot by Bloedrivier in net meer as 24 uur aan te durf. Hy en ’n groep fietsryers gaan vanjaar op 15 Desember op hulle fietse wegtrek by die Voortrekkermonument en beoog om deur die nag te ry om voor 12 uur op Geloftedag by die Bloedrivier-erfenisterrein aan te kom om die herdenking van die Gelofte, wat die Voortrekkers daar afgelê het, self te beleef. Oom Jakkie durf die enorme taak van die meer as 450 km oornagrit op sy jeugdige ouderdom van 80 jaar aan. Hy sê sy voorbereiding vorder goed, en het nou ’n dubbele dryfveer gekry. “Ons is ’n hele paar wat nou ry. Oorspronklik sou ek alleen gery het, maar nou het ek maats wat saamry, en daar is onder andere ’n vrou ook. Ek het besluit ons gaan haar die Kaalvoetvrou noem. Jy weet oor die Drakensberg het daar mos ’n vrou gesê eerder kaalvoet trek oor die Drakensberg as onder die Engelse bewind. Nou haar naam is Teresa Coetzee, sy is ’n bekende in die fietsrykringe en sy ry saam. “Dan ook my twee seuns en my kleinseun, hy is net 11 jaar oud. So ons gaan ’n hele aangename groepie wees. Dit gaan so lekker wees, ek sien so uit daarna,” sê Van der Colff. Hy doen dit alles vir ’n goeie doel. Hy doen ’n beroep op die publiek om die Bloedrivier-erfenisterrein te ondersteun. Die terrein het enorme verliese gely weens die Covid-19-pandemie. Hy sê mense kan die veldtog, “Fietsry vir erfenis” ondersteun en ’n vriend word van Bloedrivier deur die woord “Bloed” te SMS na 45730 en sodoende jou deel doen om die terrein te red. So sluit vandag aan as ’n vriend; maak jou hart en beursie oop.